b'\n_START_ARTICLE_\nRevolver\n_START_PARAGRAPH_\nEn revolver, noen ganger kalt seksl\xc3\xb8per, er et etth\xc3\xa5ndsv\xc3\xa5pen. Revolver er et engelsk ord med utspring i latin: revolvere \xc2\xabrulle tilbake\xc2\xbb. _NEWLINE_Det som kjennetegner en revolver er den roterende t\xc3\xb8nna med flere kammer. P\xc3\xa5 moderne revolvere er denne ladet med en patron i hvert kammer. For hvert skudd dreier t\xc3\xb8nna slik at neste kammer kommer i posisjon foran l\xc3\xb8pet. Revolvere ansees av mange som mer funksjonssikre enn automatpistoler, men patronkapasiteten er mindre. Rekkevidden er ogs\xc3\xa5 kortere idet mye av drivgassen slipper ut i \xc3\xa5pningen mellom kammer og l\xc3\xb8p._NEWLINE_Revolveren representerer det f\xc3\xb8rste vellykkede fors\xc3\xb8ket p\xc3\xa5 \xc3\xa5 lage praktiske h\xc3\xa5ndholdte repeterv\xc3\xa5pen. V\xc3\xa5pentypen forbindes ofte med cowboyer i Det ville vesten, men var vanlig i de fleste land i samme periode, f\xc3\xb8r de ble erstattet til milit\xc3\xa6rt bruk av halvautomatiske pistoler p\xc3\xa5 begynnelsen av 1900-tallet. Revolvere er fortsatt popul\xc3\xa6re v\xc3\xa5pen til sivilt bruk. Kjente produsenter av revolvere er: Smith & Wesson (S&W), Sturm, Ruger, Colt, Taurus og Webley & Scott.\n_START_SECTION_\nOpprinnelse\n_START_PARAGRAPH_\nDet eldste kjente v\xc3\xa5penet med roterende t\xc3\xb8nne med kamre er en arkebuse med luntel\xc3\xa5s, laget av Hans Stopler i N\xc3\xbcrnberg 1597. Samme \xc3\xa5r laget han ogs\xc3\xa5 en revolver med snappl\xc3\xa5s som i dag befinner seg p\xc3\xa5 Maihaugen museum. P\xc3\xa5 1600-tallet ble det laget enkelte flintl\xc3\xa5sv\xc3\xa5pen med v\xc3\xa5penmagasin i form av en roterende t\xc3\xb8nne i England. En slik revolver finnes i Royal United Service Museum i Whitehall. Hvert l\xc3\xb8p har en egen feng- og kruttpanne, mens hanen med flint er felles. Selv om slike v\xc3\xa5pen fungerte, gjorde flintl\xc3\xa5smekanismen dem store og uh\xc3\xa5ndterlige, og lite p\xc3\xa5litelige til milit\xc3\xa6rt bruk._NEWLINE_I 1818 tok amerikaneren Elisha Hayden Collier ut patent p\xc3\xa5 et flintl\xc3\xa5sv\xc3\xa5pen med roterende ladningskammer i England, og omtrent samtidig tok Artemis Wheeler patent i Amerika og Cornelius Coolidge patent i Frankrike p\xc3\xa5 tilsvarende v\xc3\xa5pen. Disse hadde l\xc3\xb8st noen av de mekaniske problemene de tidligere flintl\xc3\xa5srevolverne hadde slitt med, og Colliers modell ble produsert i flere tusen eksemplarer og brukt av den britiske h\xc3\xa6ren i Britisk India._NEWLINE_Med oppfinnelsen av tennhetter ble det mulig \xc3\xa5 lage v\xc3\xa5pen med perkusjonsl\xc3\xa5s. Disse var mindre og mer driftssikre enn flintl\xc3\xa5sene, og egnet seg bedre for mekaniske repeterv\xc3\xa5pen. De tidlige perkusjonsrevolverne hadde flere l\xc3\xb8p, og slike v\xc3\xa5pen ble ofte kalt pepperbox (pepperb\xc3\xb8sse) p\xc3\xa5 engelsk, fordi de liknet viktoriatidens pepperkv\xc3\xa6rner. Fordelen med disse v\xc3\xa5pnene i forhold til de tidligere flintl\xc3\xa5srevolverne var at perkusjonsmekansmen tillot at hvert l\xc3\xb8p kunn hadde en enkel nippel med en fenghette. Ved avfyring slo en flat hane p\xc3\xa5 fenghetta som satte av kruttladningen, slik at en enkel mekanisme med hane kunne avfyre alle l\xc3\xb8p etter tur ved \xc3\xa5 vri et nytt l\xc3\xb8p opp foran mekanismen. Disse v\xc3\xa5pnene var et stort framskritt over tidlige enkeltskuddspistoler, men vekten p\xc3\xa5 l\xc3\xb8pene gjorde dem tunge og satte begrensninger p\xc3\xa5 kaliber og antall skudd. V\xc3\xa5pen med mer enn 4 skudd ville m\xc3\xa5tte ha for lavt kaliber til \xc3\xa5 v\xc3\xa6re praktiske som milit\xc3\xa6rv\xc3\xa5pen. En \xc3\xa5penbar l\xc3\xb8sning som ville spare betydelig vekt om man kunne benytte et enkelt l\xc3\xb8p til alle skuddene, slik at selve t\xc3\xb8nna bare besto av kamrene med en enkelt mekanisme bak og en enkelt l\xc3\xb8p foran, tilsvarende de gamle flintl\xc3\xa5srevolverne.\n_START_SECTION_\nPerkusjonsrevolvere\n_START_PARAGRAPH_\nSom med pepperbox-pistoler var det imidlertid utviklingen av perkusjonshetter som gjorde v\xc3\xa5pnene praktiske og sm\xc3\xa5 nok til \xc3\xa5 lage \xc3\xa9nh\xc3\xa5ndsv\xc3\xa5pen. Dette ledet til en str\xc3\xb8m av revolvere med h\xc3\xb8yere antall skudd og/eller grovere kaliber. Kalibre helt opp i 11 mm (kalliber .44) ble laget, og v\xc3\xa5pnene fikk derved nok slagkraft til \xc3\xa5 kunne brukes som milit\xc3\xa6rv\xc3\xa5pen. Slike revolvere ble ladet ved at hvert enkelt kammer i t\xc3\xb8nnen ble ladet med krutt og en rund blykule fra munningen, og fikk p\xc3\xa5satt en perkusjonshette bak. Disse revolverne var derved forladere._NEWLINE_Siden Collier allerede hadde et patent p\xc3\xa5 revolver med separat t\xc3\xb8nne i England, ble det s\xc3\xa5dd tvil om Colts rett til \xc3\xa5 patentere sin revolver den 24. februar 1834. Saken ble pr\xc3\xb8vet i retten i Boston i 1851. Samuel Colt bidro til \xc3\xa5 gj\xc3\xb8re revolveren s\xc3\xa5 popul\xc3\xa6r som den faktisk ble, takket v\xc3\xa6re de mange forbedringene fra tidligere v\xc3\xa5penmodeller og en gullkantet kontrakt med den amerikanske h\xc3\xa6ren. Sine gode egenskaper til tross solgte Colts f\xc3\xb8rste modell sv\xc3\xa6rt d\xc3\xa5rlig, og det var f\xc3\xb8rst i 1850 at revolveren ble ettertraktet over hele verden.\n_START_SECTION_\nFra perkusjon til patroner\n_START_PARAGRAPH_\nDe f\xc3\xb8rste revolverne for metallpatroner var pepperbox v\xc3\xa5pen designet for \xc3\xa5 ta stifttenningspatroner. De kom p\xc3\xa5 markedet i Frankrike p\xc3\xa5 1840-tallet. Selv om stiftenningsrevolvere ble produsert i Storbritannia og andre europeiske land, ble de f\xc3\xb8rst og fremst laget i Frankrike. Slike revolvere ble solgt over hele verden, blant annet kj\xc3\xb8pte Norge Lefaucheux M1858-revolvere til marinen og postvesenet i 1858 og til H\xc3\xa6ren i 1864. Stiftenningspatronene var imidlertid krunglete b\xc3\xa5de \xc3\xa5 lage og \xc3\xa5 lade, og ble etter hvert faset ut til fordel for mer moderne patroner._NEWLINE_I 1856 kj\xc3\xb8pte Smith & Wesson en patent for revolvere med t\xc3\xb8nner der kamret var boret helt igjennom, slik at det kunne lades bakfra med metallpatroner. I motsetning til de gamle stiftenningsrevolverne kunne Smith & Wessons v\xc3\xa5pen ta patroner med randtenning. Disse revolverne hadde en underlig mekanisme der rammen var hengslet rett bak l\xc3\xb8pet og kunne tippes opp. Disse revolverne var lite praktiske, og randtenningspatronenen hadde begrenset slagkraft. Den amerikanske h\xc3\xa6ren fortsatte derfor \xc3\xa5 bruke de gamle munnladingsrevolverne. Smith & Wesson var uansett p\xc3\xa5 dette tidspunktet et lite foretak som ikke kunne m\xc3\xb8te den store ettersp\xc3\xb8rselen. Colt kunne ikke produsere revolvere for metallpatroner, siden Smith&Wesson hadde patentet. F\xc3\xb8rst i 1873 gikk patentet ut, og Colt produserte sin f\xc3\xb8rste modell for metallpatroner, den ber\xc3\xb8mte Colt Army 1873, bedre kjent som \xc2\xabPeacemaker\xc2\xbb._NEWLINE_Norge hadde Lefaucheux-revolvere fra 1859 og fram til 1893 og deretter Nagantrevolver som standard h\xc3\xa5ndv\xc3\xa5pen for de milit\xc3\xa6re styrker fram til 1914, da Kongsberg Colt overtok. Naganten ble brukt i hvert fall frem til slutten av den andre verdenskrig. I dag er revolvere popul\xc3\xa6re innen feltskyting. En mye brukt kaliber er .38 Special. Smith&Wesson er den mest popul\xc3\xa6re revolver p\xc3\xa5 markedet, og finnes i sv\xc3\xa6rt mange utgaver av kaliber, l\xc3\xb8pslengde, rammest\xc3\xb8rrelse, sikter, avtrekk osv.\n_START_SECTION_\nRevolverrifler og -hagler\n_START_PARAGRAPH_\nRevolvere forbindes i dag f\xc3\xb8rst og fremst med v\xc3\xa5pen ment \xc3\xa5 bruke i \xc3\xa9n h\xc3\xa5nd, men allerede fra begynnelsen fantes det ogs\xc3\xa5 gev\xc3\xa6rer med revolvermekanisme. Som med pistoler kom de f\xc3\xb8rste praktiske revolverriflene med perkusjonsmaksimen. Colt laget flere revolver-rifler tidlig p\xc3\xa5 1800-tallet, men uten at de fikk noen s\xc3\xa6rlig utbredelse. Den mest vellykkede revolver-riflen var konstruert p\xc3\xa5 mekanismen til Colt Model 1855 Sidehammer i 1863, og det ble ogs\xc3\xa5 laget en hagle basert p\xc3\xa5 den samme mekanismen. Colts rifler hadde en del praktiske og mekaniske svakheter og ingen av dem ble noen stor salgsuksess. Alle disse riflene var perkusjonsv\xc3\xa5pen, og noen av dem ble senere konvertert til \xc3\xa5 ta metallpatroner. Etter innf\xc3\xb8ringen av metallpatroner tok b\xc3\xb8ylemekanisme og boltmekanisme stort sett over for repetergev\xc3\xa6rer. Enkelte langl\xc3\xb8pede presisjonsrevolvere slik som Smith & Wesson Model 3 ble likevel laget med spor i skjeftet for \xc3\xa5 montere en gev\xc3\xa6rkolbe slik at den kunne gj\xc3\xb8res om til en kort karabin._NEWLINE_Den russiske MTs255 haglen har et 5-skudds revolvermagasin. En eldre hagle fra 1867 har et revolver-liknende roterende magasin, en slags mellomting mellom en revolvermekanisme og et trommelmagasin.\n_START_SECTION_\nAutomatrevolvere\n_START_PARAGRAPH_\nRundt 1900 ble det utviklet flere automatiske revolvere, der rekylen fra skuddet ble brukt til \xc3\xa5 rotere sylinderen og spenne hanen. De fleste var lite vellykkede og kom aldri i produskjon, men den britiske Webley-Fosbery automatrevolver ble brukt av flyvere under f\xc3\xb8rste verdenskrig. Den norske Landstad revolver var et norsk prosjekt som gikk ut p\xc3\xa5 \xc3\xa5 kombinere en toskudds sylinder med et magasin i grepet, men kom aldri lengre enn til fors\xc3\xb8ksstadiet. Det finnes flere automathagler med revolvermagasin fra siste halvdel av 1900-tallet, blant dem Pancor Jackhammer og Armsel Striker.'